পর্তুগিজ এ দস্যুদল এবার যাযাবর জীবন ছেড়ে শৃঙ্খলায় ফিরতে চাইল। এজন্য তারা সেবাস্তিও গনজালেসকে তাদের নেতা নির্বাচিত করল। নতুন এই নেতার নেতৃত্বে তারা সন্দ্বীপ পুনর্দখল করার প্রতিজ্ঞা নেয়। বিভিন্ন এলাকায় ছড়িয়ে থাকা পর্তুগিজদের একত্রিত করার চেষ্টা শুরু হয়। ১৬০৯ সালের মার্চ নাগাদ এভাবে চারশ পর্তুগিজ জমায়েত হয়। সন্দ্বীপের অর্ধেক রাজস্ব দেয়ার শর্তে বাকলার রাজা সেনা, জাহাজ এবং ঘোড়া দিয়ে সহায়তা করেন। ফতেহ খানের ভাই তখন সন্দ্বীপের শাসক। পর্তুগিজরা সন্দ্বীপে হাজির হলে তিনি দুর্গে অবস্থান নেন। পর্তুগিজরা কেনোভাবেই দ্বীপে নামতে পারছিলেন না। দুই মাস ধরে তারা দ্বীপটিকে অবরোধ করে রাখেন, কিন্তু কোনো লাভ হচ্ছিল না। এদিকে তাদের রসদ এবং গোলাবারুদ শেষ হওয়ার দশা। এমন সময় পরিস্থিতি ঘুরিয়ে দেয় জ্যাসপার দে পিনা নামের একজন স্প্যানিয়ার্ড। রাতের বেলা আগুন জ্বালিয়ে, ঢোল, বাঁশি বাজিয়ে, চিত্কার করে এমন এক পরিস্থিতি তৈরি করেন যে, দুর্গ থেকে মনে হচ্ছিল যেন বিরাট এক বন্ধু বাহিনী তাদের সহায়তার জন্য দ্বীপে হাজির হয়েছে। কিছুক্ষণের এই বিশৃঙ্খলাকে কাজে লাগিয়ে জ্যাসপার এবং পুরো পর্তুগিজ বাহিনী দ্বীপে নেমে অবস্থান নেয়। মানোয়েল দে মাত্তোসের শাসনামলে পর্তুগিজদের শাসনে অভ্যস্ত হয়ে যাওয়া হিন্দুরা গনজালেসকে স্বাগত জানান। গনজালেস স্থানীয় হিন্দুদের অভ্যর্থনা গ্রহণের জন্য একটি শর্ত জুড়ে দেন। দ্বীপের সব মুসলিম অধিবাসীকে তার সামনে হাজির করার নির্দেশ দেন। তারা দ্বীপের প্রায় হাজারখানেক মুসলমানকে গনজালেসের সামনে নিয়ে আসে। এদের সবাইকে ঠাণ্ডা মাথায় হত্যা করা হয়। এভাবে দেয়াঙ হত্যাকাণ্ড এবং ফতেহ খান কর্তৃক সন্দ্বীপের পর্তুগিজদের হত্যার প্রতিশোধ সম্পন্ন হয়।